འདི་ནི་ཡོངས་གྲགས་སུ་ལོ་ཙཱའི་ལས་ལ་འཇུག་སྐབས་དོན་དང་རྣམ་པ་གཉིས་ལས་དོན་གཙིགས་སུ་བཟུང་དགོས་ཞེས་པའི་བཞེད་དགོངས་ཏེ།ལོ་ཙཱ་ཞེས་པ་མ་གཞི་ནས་སྐད་རིགས་གཉིས་དབར་གྱི་རིག་གནས་སྤེལ་རེས་ཀྱི་ལག་ཆ་དང་།བརྒྱུད་བསྒྲགས་བྱེད་སྤྱད་ཀྱི་འདྲེན་དངོསལྟ་བུའི་དཔེར་འགོད་པས་ན་ནང་དོན་གཙོར་འཛིན་དགོས་པ་ནི་ཁ་ཚ་དགོས་གཏུགས་སུ་གྱུར་ཡོད།དོན་འདི་ལ་རྒྱ་ནག་གི་མཁས་པའི་དབང་བོ་ལུའུ་ཞུན་གྱིས་དོན་དང་བསྟུན་ཕྱིར་རྗོད་པ་མ་བདེ་ནའང་རུང་།ཞེས་གསུངས་པ་ལས་ཀྱང་དོན་གཙོ་བ་རྟོགས་ནུས།རང་རེའི་ཆོས་རྒྱལ་གོང་མ་རྣམས་ཀྱིས་དམ་པའི་ཆོས་གཞུང་བོད་དུ་བསྒྱུར་བའི་དམིགས་ཡུལ་གཙོ་བོ་ཡང་།སངས་རྒྱས་ཆོས་ལུགས་ཀྱི་གཏིང་ཟབ་པའི་བརྗོད་བྱའི་དོན་དེ་བོད་རིགས་དད་ལྡན་རྣམས་ལ་ཤེས་སུ་བཅུག་སྟེ།འབངས་མི་སེར་རྣམས་དགེ་བཅུའི་ལམ་ལ་འགོད་ཕྱིར་ཡིན་ལ།དེང་གི་ལོ་ཙཱའི་གནས་བབ་ལ་མཚོན་ནའང་།འགྱུར་ལེགས་ཉེས་ཀྱི་ཚད་གཞི་དེ་ཡང་གཙོ་བོ་ནང་དོན་དང་འགལ་ཡོད་མེད་ཀྱི་སྟེང་ནས་འཇོག་པས་ན།བརྗོད་བྱའི་དོན་དང་འགལ་མི་རུང་ཞེས་གདམ་པའོ།།